Teodor Meleșcanu a demisionat din funcția de președinte al Senatului, decizia fiind luată la o săptămână după ce Curtea Constituțională a decis că alegerea sa a fost una contrară legii fundamentale.

Teodor Meleşcanu a anunţat că a luat decizia de a se retrage din funcţia de preşedinte al Senatului, chiar dacă nu a fost încă publicată decizia CCR, prin care se admite sesizarea de neconstituţionalitate a alegerii sale la şefia Senatului. „Am decis să mă retrag din funcţia de preşedinte al Senatului, deşi nu a fost publiată decizia CCR”, a anunţat Meleşcanu, în plenul Senatului.

CCR a admis sesizarea de neconstituţionalitate a alegerii lui Teodor Meleşcanu în funcţia de preşedinte al Senatului.

Teodor Meleşcanu a fost ales pe 10 septembrie 2019, la propunerea PSD, preşedinte al Senatului. Ca urmare a alegerii lui Teodor Meleşcanu la şefia Senatului, cu susţinerea PSD, fostul ministru de Externe a fost exclus din ALDE.

În cursul dimineții, Teodor Meleșcanu anunța că nu are de gând să părăsească şefia Senatului.

Până la organizarea unor noi alegeri pentru şefia Senatului, social-democratul Titus Corlăţean va fi preşedinte interimar.